**Årets pålagte linjebefaring starter 8. april, og vil foregå med droner og helikopter**

***Helgeland har blitt hardt rammet av vinterens urolige værforhold, og Linea sitt linjenett har lidd betydelige skader. Spesielt de ekstreme værfrontene som passerte tidlig i februar, forårsaket omfattende skader på infrastrukturen. Derfor ser Linea nå frem til å initiere årets strukturerte helikopterbefaring av høyspentnettet, for å avdekke eventuelle skader på stolper og linjer.***

Dersom værforholdene tillater det, planlegger Linea å starte årets linjebefaring den 8. april, med en forventet varighet frem til midten av mai. Det er Heli-Team som vil være ansvarlig for utførelsen av befaringen, hvor helikopteret vil fly lavt over og langs linjene. I tillegg vil det gjennomføres såkalte toppbefaringer, der enten helikopteret eller en drone vil inspisere hvert mastepunkt grundig.

I henhold til vær- og vindforhold vil det foretas løpende vurderinger av hvor på Helgeland befaringen skal gjennomføres fra dag til dag.

-Det er avgjørende for oss å sette i gang denne befaringen så raskt som mulig. Årsaken er de omfattende skadene vårt linjenett har pådratt seg etter vinterens herjinger på Helgeland. Til tross for tidligere inspeksjoner med helikopter etter det voldsomme uværet tidlig i februar, ble det kun avdekket større feil, som for eksempel knekte stolper og trær som utgjorde en trussel mot vår infrastruktur, sier Eskil Strøm, ansvarlig for linjeinspeksjonen.

**Viktig informasjon om beitedyr:**

Linea fremhever den viktige betydningen at alle kunder er informert og klar over aktivitetene knyttet til helikopterbefaringen på Helgeland. Dette gjelder spesielt eiere av beitedyr, som oppfordres til å gi Linea informasjon om dyr på beite som helikopterpiloten skal ta hensyn til, via Linea sine nettsider.

- I år velger vi å avstå fra å sende ut masse-SMS-varsler angående befaringen. Årsaken er at vi har observert at mange mottar informasjon de ikke har behov for eller ønsker gjennom slike SMS-meldinger. Istedenfor vil vi legge vekt på å informere gjennom sosiale medier, samtidig oppfordrer vi publikum til å spre informasjonen og gi tips til dem som har beitedyr. Videre vil vi fortsatt sende SMS-varsler til eierne av beitedyr som tidligere har varslet oss, opplyser Frode Dorp, leder for kommunikasjon i Linea.

Linea har også sendt informasjon til reindriftsnæringen på Helgeland, Helgelands 14 kommuner, IR 14 og Statsforvalteren i Nordland.

**Kostbart uvær for Linea**

-Det er nødvendig å se langt tilbake i tid for å finne tilsvarende ekstremvær som det som herjet Helgeland denne vinteren. I 2006 opplevde vi både ekstremværene «Mona» og «Narve», men når det nå settes ny vindrekord i Norge, som på Kvaløyfjellet på Sømna, sier det noe om alvoret. Da stormen Ingunn herjet som verst mellom kl. 1 og 2 på natten, ble det målt en vindstyrke på 54,4 meter per sekund i en hel time. Dette understreker hvor ekstremt været har vært, forteller Dorp.

Hittil har vinterens ekstremvær kostet Linea dyrt, med foreløpige totale kostnader på rundt 40 millioner kroner. Selskapet har hatt omtrent 18 millioner kroner i KILE-kostnader, mens resten har gått til reparasjon av skadene i linjenettet. Bare «Ingunn» alene kostet selskapet 10 millioner i KILE kostander.

-Årets linjeinspeksjon blir ekstra viktig i lys av hvor ekstremt og ødeleggende været har vært denne vinteren. Vi ønsker å oppdage feil før de resulterer i både større og mindre strømbrudd. Dette vil være til fordel for våre kunder, samtidig som det vil bidra til å begrense våre KILE-kostnader ytterligere, avslutter Frode Dorp

***Faktaboks – «Hva er KILE kostander»:***

KILE betyr «kvalitetsjusterte inntektsrammer ved ikke-levert energi» og er ment å gi nettselskapene insentiver til å tilby samfunnsøkonomisk best mulig leveringspålitelighet. Det er også viktig å ha med seg at den økonomiske reguleringen totalt sett gir nettselskapene motivasjon til å holde et lavt kostnadsnivå, men ikke på bekostning av leveringspåliteligheten.  
Insentivene i KILE-ordningen blir gitt i form av en inntektsreduksjon, slik at overskuddet i nettselskapene blir redusert når det oppstår avbrudd.

**Tilleggsopplysninger:**

* Bilder
  + Eskil Strøm
  + Frode Dorp
  + Helikopter fra Heli-Team
  + Skader oppdaget gjennom vinteren

**Kontaktpersoner**

Frode Dorp

Leder kommunikasjon

Mob: +47 970 63 806

Epost: Frode Dorp@linea.no

Med vennlig hilsen

Linea AS